[ OKOZ: 1. 16.00.00.00 Xavfsizlik va huquq tartibot muhofazasi / 16.01.00.00 Davlat, jamiyat va shaxs xavfsizligini taʼminlash sohasidagi umumiy qoidalar; 2. 16.00.00.00 Xavfsizlik va huquq tartibot muhofazasi / 16.02.00.00 Xavfsizlikni taʼminlash kuchlari / 16.02.05.00 Ichki ishlar organlari] [ TSZ: 1. Odil sudlov. Huquq-tartibotni muhofaza qilish. Adliya / Ichki ishlar organlari; 2. Odil sudlov. Huquq-tartibotni muhofaza qilish. Adliya / Jamoat tartibi va jamoat xavfsizligini muhofaza qilish] Oʻzbekiston Respublikasi Vazirlar Mahkamasining qarori Ichki ishlar organlari tomonidan konvoy harakatlarini amalga oshirishda elektron brasletlardan foydalanishni joriy etish chora-tadbirlari toʻgʻrisida Oʻzbekiston Respublikasi Prezidentining “Oʻzbekiston Respublikasi Jamoat xavfsizligi konsepsiyasini tasdiqlash va uni amalga oshirish chora-tadbirlari toʻgʻrisida” 2021-yil 29-noyabrdagi PF-27-son Farmoniga muvofiq, shuningdek, ichki ishlar organlari tomonidan amalga oshiriladigan konvoy harakatlari davomida qoʻriqlov ostidagi shaxslar ustidan nazoratni kuchaytirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Oʻzbekiston Respublikasi Jamoat xavfsizligi konsepsiyasini tasdiqlash va uni amalga oshirish chora-tadbirlari toʻgʻrisida” 2021-yil 29-noyabrdagi PF-27-son Farmonida ichki ishlar organlari konvoy faoliyatiga konvoy ostidagi shaxslarni elektron brasletlar orqali nazorat qilish tizimini joriy etish belgilanganligi maʼlumot uchun qabul qilinsin. 2. Belgilansinki: jinoyat sodir etganlikda gumon qilinib ushlab turilgan, oʻziga nisbatan qamoqqa olish tarzidagi ehtiyot chorasi qoʻllanilgan shaxslar va mahkumlar (keyingi oʻrinlarda — konvoy ostidagi shaxslar)ning qochish holatlarining barvaqt oldini olish maqsadida ularni konvoy qilish jarayoni (tasdiqlangan yoʻnalishda harakatlanishi, belgilanmagan hududlarda toʻxtamasligi va boshqalar)ni onlayn tarzda kuzatish tizimi joriy etiladi; konvoy ostidagi shaxslar qochishga uringan (elektron brasletni yechish, shikast yetkazish, konvoychi xodimdan uzoqlashish va boshqa) holatlar haqidagi tovushli va vizual xabarni onlayn rejimida avtomatik tarzda biriktirilgan konvoychi xodimga va hududiy ichki ishlar organlari, Qorovul qoʻshinlari qoʻmondonligi harbiy qismlari, tergov hibsxonalari hamda jazoni ijro etish koloniyalarining navbatchilik qismlariga uzatish imkoniyati yaratiladi; konvoy harakatlari davomida qochib ketgan konvoy ostidagi shaxslarni ularga taqilgan elektron brasletlardan uzatilayotgan “GPS” signallariga muvofiq “issiq izi”dan ushlash choralarini koʻrish yoʻlga qoʻyiladi. 3. Quyidagilar: konvoy ostidagi shaxslar bilan konvoy harakatlarini amalga oshirish jarayonida elektron brasletlardan foydalanish, konvoy boʻlinmalari va vaqtincha saqlash hibsxonalari uchun ajratilgan elektron brasletlarni saqlash va ulardan xizmatda foydalanish, elektron brasletga shikast yetkazilganda yoki yoʻqotilganda moddiy zararni undirish tartibini, shuningdek, elektron brasletlarni qoʻllash jarayonida konvoy boʻlinmalari xodimlari hamda konvoy qilinuvchilarning huquqlari va majburiyatlarini nazarda tutuvchi Ichki ishlar organlari tomonidan konvoy harakatlarini amalga oshirishda elektron brasletlardan foydalanish tartibi toʻgʻrisidagi nizom 1-ilovaga muvofiq; 2022 — 2024-yillarda ichki ishlar organlari boʻlinmalarini elektron brasletlar bilan taʼminlash dasturi (keyingi oʻrinlarda — Dastur) 2-ilovaga muvofiq tasdiqlansin. 4. Oʻzbekiston Respublikasi Ichki ishlar vazirligi: uch oy muddatda manfaatdor vazirliklar va idoralar bilan birgalikda ichki ishlar organlari tomonidan konvoy harakatlarini amalga oshirishda foydalaniladigan elektron brasletlar boʻyicha texnik topshiriqni ishlab chiqsin hamda belgilangan tartibda tasdiqlasin; “Davlat xaridlari toʻgʻrisida”gi Oʻzbekiston Respublikasi Qonunida belgilangan tartibda oʻtkaziladigan tender natijalariga asosan Dasturda belgilangan miqdorlarda elektron brasletlar xaridini amalga oshirsin; 2024-yil 1-dekabrga qadar ichki ishlar organlari konvoy boʻlinmalari Dasturda belgilangan hajmda va muddatlarda elektron brasletlar bilan toʻliq taʼminlash choralarini koʻrsin. 5. Oʻzbekiston Respublikasi Prezidentining “Oʻzbekiston Respublikasi Jamoat xavfsizligi konsepsiyasini tasdiqlash va uni amalga oshirish chora-tadbirlari toʻgʻrisida” 2021-yil 29-noyabrdagi PF-27-son Farmoniga muvofiq ichki ishlar organlarining konvoy boʻlinmalari uchun elektron brasletlarni xarid qilish va foydalanish bilan bogʻliq sarf-xarajatlar Oʻzbekiston Respublikasi Ichki ishlar vazirligining budjetdan tashqari mablagʻlari hisobidan amalga oshirilishi inobatga olinsin. 6. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. Oʻzbekiston Respublikasining Bosh vaziri A. ARIPOV Toshkent sh., 2022-yil 13-iyul, 383-son Vazirlar Mahkamasining 2022-yil 13-iyuldagi 383-son qaroriga 1-ILOVA Ichki ishlar organlari tomonidan konvoy harakatlarini amalga oshirishda elektron brasletlardan foydalanish tartibi toʻgʻrisida NIZOM 1-bob. Umumiy qoidalar 1. Ushbu Nizom jinoyat sodir etganlikda gumon qilinib ushlab turilgan, oʻziga nisbatan qamoqqa olish tarzidagi ehtiyot chorasi qoʻllanilgan shaxslar hamda mahkumlar (keyingi oʻrinlarda — konvoy ostidagi shaxslar) bilan konvoy harakatlarini amalga oshirishda ichki ishlar organlari tomonidan elektron brasletlardan foydalanish tartibini belgilaydi. 2. Ichki ishlar organlari xodimlari tomonidan elektron brasletlardan foydalanish Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalari qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga hamda ushbu Nizom talablariga muvofiq amalga oshiriladi. 3. Ushbu Nizomda quyidagi asosiy tushunchalardan foydalaniladi: konvoy — jinoyat sodir etganlikda gumon qilinib ushlab turilgan, oʻziga nisbatan qamoqqa olish tarzidagi ehtiyot chorasi qoʻllanilgan shaxslar hamda mahkumlarni belgilangan manzilga qoʻriqlab borish; konvoy ostidagi shaxslar — konvoy qilinayotgan, jinoyat sodir etganlikda gumon qilinib ushlab turilgan, oʻziga nisbatan qamoqqa olish tarzidagi ehtiyot chorasi qoʻllanilgan shaxslar hamda mahkumlar; konvoy boʻlinmalari — konvoy ostidagi shaxslarni belgilangan manzilga qoʻriqlab borish borasidagi vazifalarni amalga oshiruvchi ichki ishlar organlarining boʻlinmalari; elektron braslet — konvoy ostidagi shaxslar qochishga uringan (elektron brasletni yechish, shikast yetkazish, konvoychi xodimdan uzoqlashish va boshqa) holatlar haqida onlayn rejimida avtomatik tarzda tovushli va vizual xabar beruvchi, shuningdek, konvoy ostidagi shaxslarning harakatlanishini onlayn nazorat qilish imkoniyatni yaratuvchi elektron qurilma. 4. Konvoy harakatlarini amalga oshirish uchun quyidagilar asos boʻladi: sud, surishtiruv va dastlabki tergov organlarining talabnomalari; sud ajrimi (hukmi); ichki ishlar organlarining vaqtincha saqlash hibsxonalari hamda tergov hibsxonalarida saqlanayotgan shaxslarni va jazoni ijro etish koloniyalarida jazo muddatini oʻtayotgan mahkumlarni tibbiyot muassasasiga joylashtirish yoki tibbiyot muassasasida tekshiruvdan oʻtkazish lozimligi toʻgʻrisida tibbiyot xodimining maʼlumotnomasi. 5. Elektron brasletlar bilan Oʻzbekiston Respublikasi Ichki ishlar vazirligi Qorovul qoʻshinlari (keyingi oʻrinlarda — Qorovul qoʻshinlari), ichki ishlar organlarining konvoy boʻlinmalari, vaqtincha saqlash hibsxonalari, tergov hibsxonalari va jazoni ijro etish koloniyalari taʼminlanadi. 6. Elektron brasletlardan faqat konvoy ostidagi shaxslar bilan barcha konvoy harakatlarini amalga oshirish jarayonida, shuningdek, ichki ishlar organlarining vaqtincha saqlash hibsxonalari hamda tergov hibsxonalarida saqlanayotgan shaxslarning va jazoni ijro etish koloniyalarida jazo muddatini oʻtayotgan mahkumlarning sogʻliqni saqlash tizimidagi tibbiyot muassasalarida statsionar davolanishi yoki tibbiyot muassasasida tibbiy tekshiruvdan oʻtkazish davrida ular ustidan toʻliq nazorat oʻrnatish maqsadida foydalaniladi. 2-bob. Elektron brasletlarni saqlash 7. Konvoy boʻlinmalari va vaqtincha saqlash hibsxonalari uchun ajratilgan elektron brasletlar, ular joylashgan ichki ishlar organlarining navbatchilik qismlaridagi maxsus vositalarni saqlash xonalarida, Qorovul qoʻshinlari qoʻmondonligi uchun ajratilgan elektron brasletlar harbiy qism boʻlinmalari maxsus vositalarni saqlash xonalarida, tergov hibsxonalari va jazoni ijro etish koloniyalari uchun ajratilgan elektron brasletlar esa ushbu muassasalarning maxsus xonalarida saqlanadi. 8. Elektron brasletlar alohida javonlar, seyflar yoki maxsus ajratilgan joylarda saqlanadi. 9. Elektron brasletlarning harakati ushbu Nizomga ilovaga muvofiq shaklda Qorovul qoʻshinlari qoʻmondonligi harbiy qismlari, ichki ishlar organlari, tergov hibsxonalari va jazoni ijro etish koloniyalari navbatchilik qismlari tomonidan alohida yuritiladigan Elektron brasletlarni tarqatish hamda qabul qilish jurnalida (keyingi oʻrinlarda — jurnal) qayd etiladi. 10. Jurnalda quyidagi maʼlumotlar koʻrsatiladi: elektron braslet berilgan xodim (harbiy xizmatchi) familiyasi, ismi va otasining ismi hamda imzosi; berilgan elektron brasletning individual raqamlari; elektron braslet berilgan hamda qabul qilib olingan sana va vaqt; elektron brasletning topshirish vaqtidagi holati (soz yoki nosozligi); elektron brasletni qabul qilib olgan masʼul shaxsning familiyasi, ismi va otasining ismi hamda imzosi. 11. Jurnal belgilangan tartibda Qorovul qoʻshinlari qoʻmondonligi, ichki ishlar organlari, tergov hibsxonalari va jazoni ijro etish koloniyalari devonxonalarida roʻyxatdan oʻtkaziladi. 12. Jurnalni saqlash va yoʻq qilish ichki ishlar organlarida maxsus vositalarni berish va qabul qilish jurnalini yuritishga (saqlash va ularni yoʻq qilish) belgilangan talablar asosida amalga oshiriladi. 13. Elektron brasletlarning texnik sozligi, elektr quvvatining toʻliqligi Qorovul qoʻshinlari qoʻmondonligi harbiy qism boʻlinmalarining navbatchilari, hududiy ichki ishlar organlari va tergov hibsxonalari hamda jazoni ijro etish koloniyalari navbatchilik qismlari masʼul xodimlari tomonidan doimiy ravishda nazorat qilib boriladi. Xizmatga jalb etilayotgan xodim (harbiy xizmatchi)larga nosoz yoki elektr quvvati toʻliq boʻlmagan elektron brasletlar berilishiga yoʻl qoʻyilmaydi. 14. Elektron brasletni qabul qilib olgan xodim (harbiy xizmatchi) maxsus tasma butligini, maxsus moslama sozligini va elektr quvvati toʻlaligini, elektron brasletning “GPS” signali ishlayotganligini tekshiradi. Elektron brasletda nosozliklar aniqlanganida nosoz elektron braslet topshirilib, soz elektron brasletga almashtiriladi. Elektron brasletdan foydalanishdan oldin xodim (harbiy xizmatchi) tomonidan uning maxsus tasmasiga dezinfeksiya vositalari (antiseptik, spirt) yordamida ishlov beriladi. 15. Konvoy harakatlari yakunlangandan soʻng xodim (harbiy xizmatchi) tomonidan maxsus tasmaga dezinfeksiya vositalari (antiseptik, spirt) yordamida ishlov berilgan holda elektron brasletlar tegishlicha Qorovul qoʻshinlari harbiy qismlari boʻlinmalarining navbatchilariga va hududiy ichki ishlar organlarining navbatchilik qismlariga, shuningdek, tergov hibsxonalari va jazoni ijro etish koloniyalarining maxsus xonalariga topshiriladi. 16. Topshirilayotgan elektron brasletlar Qorovul qoʻshinlari qoʻmondonligi harbiy qism boʻlinmalari navbatchilarining, hududiy ichki ishlar organlari, tergov hibsxonalari va jazoni ijro etish koloniyalarining navbatchilik qismlari masʼul xodimlari tomonidan tashqi koʻrikdan oʻtkazilgandan soʻng jurnalga imzo qoʻyish yoʻli bilan qabul qilib olinadi. 3-bob. Elektron brasletlardan xizmatda foydalanish 17. Konvoy harakatlariga jalb etilayotgan har bir xodim (harbiy xizmatchi) konvoy qilinadigan shaxslar sonidan kelib chiqib elektron brasletlar bilan taʼminlanadi. 18. Sogʻliqni saqlash tizimidagi tibbiyot muassasalariga statsionar davolanish uchun joylashtiriladigan yoki tibbiyot muassasalarida tibbiy tekshiruvdan oʻtkazish uchun qoʻriqlashga xizmatga jalb etiladigan xodimlar hududiy ichki ishlar organlari, tergov hibsxonalari va jazoni ijro etish koloniyalari boshliqlari qarorlari asosida belgilanib, ularga elektron brasletlar konvoy qilinadigan shaxslar sonidan kelib chiqqan holda ajratiladi. 19. Xodim (harbiy xizmatchi) konvoy qilinadigan shaxs joylashgan manzilga yetib borganidan soʻng unga biriktirilayotgan konvoy qilinuvchiga xavfsizlik choralarini koʻrgan holda oʻzidagi elektron brasletni taqib, maxsus kalit bilan qulflaydi va butun konvoy harakatlari davomida individual tartibda nazorat qiladi. 20. Elektron braslet konvoy qilinuvchi oyogʻining boldir qismiga taqiladi. Konvoy qilinuvchilarning oyogʻiga elektron brasletlarni taqish imkoniyati mavjud boʻlmagan hollarda (suyak sinishi, boshqa jarohatlar bilan tibbiy muolaja koʻrsatilgan va hokazo) elektron brasletni qoʻlning bilak qismiga taqishga ruxsat beriladi. Ayol jinsidagi konvoy qilinuvchiga elektron braslet shu jinsdagi xodim (harbiy xizmatchi) tomonidan taqiladi. Ayol jinsidagi xodim (harbiy xizmatchi) boʻlmagan taqdirda, konvoy qilinuvchi ayolga elektron brasletni qoʻlining bilak qismiga taqishga ruxsat beriladi. 21. Implant qilingan kardiostimulyatorga ega, yuqumli teri kasalliklari boʻlgan hamda tugʻma nogironligi sababli tanasining oyoq aʼzosi boʻlmagan va homilador konvoy qilinuvchilarga elektron brasletlar taqilmaydi. 22. Konvoy harakatlarini oʻtkazish jarayonida va konvoy ostidagi shaxsning sogʻliqni saqlash tizimidagi tibbiyot muassasasida statsionar davolanish yoki tibbiy tekshiruvdan oʻtish davrida elektron braslet konvoy ostidagi shaxsning oyogʻidan (yoki qoʻlidan) yechilmaydi hamda doimiy ishchi holatda boʻlishi taʼminlanadi. Elektron brasletning quvvati tugagan taqdirda, xodim (harbiy xizmatchi) tomonidan bu haqida navbatchilik qismi ogohlantirilib, konvoy ostidagi shaxsning oyogʻidan (yoki qoʻlidan) elektron braslet yechib olinadi va uni maʼlum vaqt ichida quvvatlash choralari koʻriladi. 23. Statsionar davolanishga yotqizilgan konvoy ostidagi shaxsga jarrohlik muolajasi oʻtkazilishi sababli jarrohlik muolajasini oʻtkazuvchi shifokor talabi asosida elektron brasletni yechish zarurati yuzaga kelganida, xodim bu haqida navbatchilik qismini ogohlantiradi va konvoy ostidagi shaxs jarrohlik xonasiga olib kirilishidan oldin elektron brasletni yechib oladi. Jarrohlik amaliyotidan soʻng konvoy ostidagi shaxs palataga olib chiqilganida, xodim shifokor ruxsati bilan elektron brasletni qayta konvoy ostidagi shaxsga taqadi va bu haqida navbatchilik qismiga axborot beradi. 24. Konvoy ostidagi shaxslardan elektron brasletlar konvoy harakatlari toʻliq yakunlanganidan soʻng, ichki ishlar organlarining tegishli vaqtincha saqlash hibsxonalari hamda tergov hibsxonalari va jazoni ijro etish koloniyalari maʼmuriy binolarining ichida yechib olinadi. 25. Elektron brasletning tovushli signali ishga tushgan taqdirda, xodim (harbiy xizmatchi) yuzaga kelayotgan vaziyatdan kelib chiqqan holda konvoy ostidagi shaxsning elektron brasletni yechishga, unga shikast yetkazishga yoki qochishga boʻlgan urinishlarini bartaraf etish (toʻxtatish, chek qoʻyish, nazoratni kuchaytirish), konvoy ostidagi shaxs qochgan taqdirda, uni taʼqib qilish va ushlashga qaratilgan choralarni koʻradi. 26. Elektron brasletning tovushli va vizual signali ishga tushgan taqdirda, hududiy ichki ishlar organlari, Qorovul qoʻshinlari qoʻmondonligi harbiy qismlari, tergov hibsxonalari hamda jazoni ijro etish koloniyalarining navbatchilik qismlari masʼul xodimi zudlik bilan holatga aniqlik kiritadi va bevosita rahbariga xabar beradi. 27. Elektron brasletning tovushli va vizual signali ishga tushish sabablariga aniqlik kiritish jarayonida konvoy ostidagi shaxsning qochganligi tasdiqlangan taqdirda, hududiy ichki ishlar organlari, Qorovul qoʻshinlari qoʻmondonligi harbiy qismlari, tergov hibsxonalari hamda jazoni ijro etish koloniyalarining navbatchilik qismlari masʼul xodimi zudlik bilan ichki ishlar organlarining qoʻshimcha kuch va vositalarini jalb qilib, qochgan konvoy ostidagi shaxsga taqilgan elektron brasletdan uzatilayotgan “GPS” signaliga muvofiq ularni tegishli hududga yoʻnaltiradi. Mazkur harakatlar qochgan konvoy ostidagi shaxsning ushlanguniga qadar davom etadi. 28. Elektron brasletning tovushli va vizual signali ishga tushishi bilan bogʻliq har bir holat hududiy ichki ishlar organlari, Qorovul qoʻshinlari qoʻmondonligi harbiy qismlari, tergov hibsxonalari hamda jazoni ijro etish koloniyalarining navbatchilik qismlari masʼul xodimi tomonidan belgilangan tartibda qayd qilinadi. 4-bob. Elektron brasletga shikast yetkazilganda yoki yoʻqotilganda moddiy zararni undirish tartibi 29. Elektron brasletning korpusida shikastlanishlar, nosozliklar aniqlanganida yoxud ular yoʻqotilganida Qorovul qoʻshinlari qoʻmondonligi harbiy qismlari boʻlinmalari navbatchilari, hududiy ichki ishlar organlarining, tergov hibsxonalarining va jazoni ijro etish koloniyalari navbatchilik qismlari masʼul xodimlari tomonidan zudlik bilan rahbariyatga yozma ravishda axborot beriladi hamda jurnalga tegishli yozuvlar kiritiladi. 30. Elektron brasletlarning mexanik yoki boshqa turda shikastlanganligi fakti aniqlangan taqdirda, shu kunning oʻzida Qorovul qoʻshinlari qoʻmondonligi harbiy qismlari, hududiy ichki ishlar organlari hamda tergov hibsxonalari va jazoni ijro etish koloniyalarining rahbarlari koʻrsatmasiga binoan tekshiruv ishlarini oʻtkazish boʻyicha komissiya tuziladi. Komissiya tarkibi Qorovul qoʻshinlari qoʻmondonligi harbiy qismlari, hududiy ichki ishlar organlari, tergov hibsxonalari hamda jazoni ijro etish koloniyalarining rahbarlari tomonidan belgilanib, uning tarkibiga ushbu boʻlinmalarning masʼul xodimlari hamda elektron brasletlardan xizmatda foydalangan xodimlarning bevosita rahbarlari (yoki komandirlari) kiritiladi. 31. Tekshiruv oʻtkazishda elektron brasletlarning mexanik yoki boshqa turda shikastlanganligi sabablari, shart-sharoitlari toʻliq oʻrganib chiqiladi va natijasi boʻyicha tegishli qaror qabul qilinadi. Elektron brasletlarning yoʻqotilishi holati yuzasidan esa belgilangan tartibda xizmat tekshiruvi tayinlanadi va oʻtkaziladi. 32. Xodim (harbiy xizmatchi) tomonidan elektron brasletlarga mexanik yoki boshqa turdagi shikast yetkazilganligi yoki yoʻqotilganligi faktlari aniqlangan taqdirda, belgilangan tartibda moddiy javobgarlik choralari qoʻllaniladi. 33. Elektron brasletlarga konvoy ostidagi shaxs qasddan mexanik yoki boshqa turdagi shikastni yetkazgan taqdirda, yetkazilgan moddiy zararning oʻrni konvoy ostidagi shaxs tomonidan qoplanadi. 34. Yetkazilgan moddiy zarar miqdori Qorovul qoʻshinlari qoʻmondonligi harbiy qismlari, hududiy ichki ishlar organlari, tergov hibsxonalari va jazoni ijro etish koloniyalari rahbarlarining qarori bilan belgilanadi. Mazkur qaror konvoy ostidagi shaxsga tilxat olish yoʻli bilan eʼlon qilinadi. Konvoy ostidagi shaxs qaror ustidan yuqori turuvchi mansabdor shaxsga, prokurorga yoki sudga shikoyat qilishi mumkin. 35. Konvoy ostidagi shaxs moddiy zararning oʻrnini ixtiyoriy ravishda qoplashni rad etgan taqdirda, bu zarar qonunga muvofiq sud tartibida undiriladi. LexUZ sharhi Qarang: Oʻzbekiston Respublikasi Fuqarolik kodeksining 14-moddasi . 36. Yetkazilgan moddiy zarar uchun notoʻgʻri undirilgan summalar konvoy ostidagi shaxsga qaytarilishi lozim. 37. Konvoy ostidagi shaxs yetkazgan moddiy zarar oʻrni uning qarindoshlari yoki boshqa shaxslar tomonidan ularning roziligi bilan qoplanishi mumkin. 38. Konvoy ostidagi shaxs sud hukmiga asosan jazoni ijro etish muassasasiga yuborilganda, oʻrni qoplanmagan moddiy zarar ushbu muassasa maʼmuriyati tomonidan mahkumning shaxsiy hisobvaragʻiga tushadigan mablagʻlar hisobidan undiriladi. 39. Konvoy ostidagi shaxs qamoqdan ozod qilingan taqdirda, u tomondan oʻrni qoplanmagan moddiy zarar qonunga muvofiq sud tartibida undiriladi. 5-bob. Elektron brasletlarni qoʻllashda konvoy boʻlinmalari xodimlarining huquqlari va majburiyatlari 40. Elektron brasletlarni qoʻllashda konvoy boʻlinmalari xodimlari (harbiy xizmatchilari) quyidagi huquqlarga ega: konvoy ostidagi shaxslardan elektron brasletlarni yechish yoki unga zarar yetkazish bilan bogʻliq harakatlarni darhol toʻxtatishni talab qilish; konvoy ostidagi shaxslar tomonidan elektron brasletlarni yechish yoki unga zarar yetkazish borasida harakatlarga barham berish, ularni bartaraf etish; konvoy ostidagi shaxslar tomonidan nosoz holatga keltirilgan elektron brasletlarni yechib olish. 41. Elektron brasletlarni qoʻllashda konvoy boʻlinmalari xodimlari (harbiy xizmatchilari) quyidagi majburiyatlarni bajaradi: elektron braslet taqiladigan konvoy ostidagi shaxslarga ularning huquqlari va majburiyatlarini tushuntirish; konvoy ostidagi shaxsning murojaati asosida elektron brasletni jarohat mavjud boʻlgan oyoqdan (yoki qoʻldan) yechib, sogʻ oyoqqa (yoki qoʻlga) taqish; konvoy ostidagi shaxslar tomonidan nosoz holatga keltirilgan elektron brasletlar toʻgʻrisida bevosita rahbarlariga bildirgi asosida yozma axborot berish. 6-bob. Elektron brasletlarni qoʻllashda konvoy ostidagi shaxslarning huquqlari va majburiyatlari 42. Elektron brasletlarni qoʻllashda konvoy ostidagi shaxslar quyidagi huquqlarga ega: elektron braslet taqilganida oʻzining huquqlari va majburiyatlari toʻgʻrisidagi maʼlumotlarni olish; elektron braslet taqilayotgan oyogʻi (yoki qoʻli)da jarohat mavjud boʻlganida, uni sogʻ oyogʻi (yoki qoʻli)ga, shuningdek, kiyimi ustidan taqilishini soʻrash. Konvoy ostidagi shaxslar qonunchilik hujjatlariga muvofiq boshqa huquqlarga ham ega. 43. Konvoy harakatlari davrida konvoy ostidagi shaxslarga elektron brasletlarni oʻzboshimchalik bilan yechmaslik hamda unga zarar yetkazish borasidagi harakatlarni amalga oshirmaslik majburiyati yuklanadi. Konvoy ostidagi shaxslar qonunchilik hujjatlariga muvofiq boshqa majburiyatlarga ham ega. 7-bob. Yakunlovchi qoidalar 44. Qorovul qoʻshinlari qoʻmondonligi harbiy qismlari, hududiy ichki ishlar organlari, tergov hibsxonalari va jazoni ijro etish koloniyalari rahbarlari nosoz boʻlgan elektron brasletlarni taʼmirlash yoki yangisiga almashtirish choralarini koʻrishlari zarur. 45. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilagan tartibda javob beradilar. Ichki ishlar organlari tomonidan konvoy harakatlarini amalga oshirishda elektron brasletlardan foydalanish tartibi toʻgʻrisida nizomga ILOVA Qorovul qoʻshinlari qoʻmondonligi harbiy qismlari, ichki ishlar organlari, tergov hibsxonalari va jazoni ijro etish koloniyalari navbatchilik qismlari tomonidan alohida yuritiladigan elektron brasletlarni tarqatish hamda qabul qilish JURNALI T/r Elektron braslet berilgan xodim (harbiy xizmatchi)ning Berilgan elektron brasletning individual raqami Xodimga elektron braslet berilgan sana va vaqt Elektron brasletning xodim tomonidan navbatchilik qismiga topshirish vaqtidagi holati (soz yoki nosozligi) Xodim tomonidan elektron braslet topshirilgan sana va vaqt Elektron brasletni qabul qilib olgan masʼul xodim F.I.O va imzosi F.I.O. imzosi 1. 2. 3. 4. 5. 6. 7. 8. 1. Vazirlar Mahkamasining 2022-yil 13-iyuldagi 383-son qaroriga 2-ILOVA 2022 — 2024-yillarda ichki ishlar organlari boʻlinmalarini elektron brasletlar bilan taʼminlash DASTURI T/r Nomlanishi Ehtiyoj Shundan 2022-yil 2023-yil 2024-yil 1. IIV Qorovul qoʻshinlari qoʻmondonligi boʻyicha jami 550 150 150 250 2. Qoraqalpogʻiston Respublikasi boʻyicha jami: 85 25 31 29 Konvoy boʻlinmalari uchun 54 25 15 14 Vaqtincha saqlash hibsxonalari uchun 21 11 20 IIV JIED tergov hibsxonalari va jazoni ijro etish koloniyalari uchun 10 5 5 3. Toshkent shahri boʻyicha jami: 15 15 Vaqtincha saqlash hibsxonasi uchun 5 5 IIV JIED jazoni ijro etish koloniyalari uchun 10 10 4. Toshkent viloyati boʻyicha jami: 211 80 80 51 Konvoy boʻlinmalari uchun 105 80 25 Vaqtincha saqlash hibsxonalari uchun 36 20 16 IIV JIED tergov hibsxonalari va jazoni ijro etish koloniyalari uchun 70 35 35 5. Sirdaryo viloyati boʻyicha jami: 57 38 9 10 Konvoy boʻlinmalari uchun 38 38 Vaqtincha saqlash hibsxonalari uchun 9 9 IIV JIED tergov hibsxonalari va jazoni ijro etish koloniyalari uchun 10 10 6. Jizzax viloyati boʻyicha jami: 59 20 25 14 Konvoy boʻlinmalari uchun 35 20 15 Vaqtincha saqlash hibsxonalari uchun 24 10 14 7. Samarqand viloyati boʻyicha jami: 166 80 76 10 Konvoy boʻlinmalari uchun 126 80 46 Vaqtincha saqlash hibsxonalari uchun 30 20 10 IIV JIED tergov hibsxonalari va jazoni ijro etish koloniyalari uchun 10 10 8. Navoiy viloyati boʻyicha jami: 81 32 29 20 Konvoy boʻlinmalari uchun 32 32 Vaqtincha saqlash hibsxonalari uchun 9 9 IIV JIED tergov hibsxonalari va jazoni ijro etish koloniyalari uchun 40 20 20 9. Buxoro viloyati boʻyicha jami: 85 39 26 20 Konvoy boʻlinmalari uchun 39 39 Vaqtincha saqlash hibsxonalari uchun 6 6 IIV JIED tergov hibsxonalari va jazoni ijro etish koloniyalari uchun 40 20 20 10. Fargʻona viloyati boʻyicha jami: 67 32 35 Konvoy boʻlinmalari uchun 42 32 10 Vaqtincha saqlash hibsxonalari uchun 15 15 IIV JIED tergov hibsxonalari va jazoni ijro etish koloniyalari uchun 10 10 11. Namangan viloyati boʻyicha jami: 91 37 44 10 Konvoy boʻlinmalari uchun 47 37 10 Vaqtincha saqlash hibsxonalari uchun 24 24 IIV JIED tergov hibsxonalari va jazoni ijro etish koloniyalari uchun 20 10 10 12. Andijon viloyati boʻyicha jami: 65 33 32 Konvoy boʻlinmalari uchun 43 33 10 Vaqtincha saqlash hibsxonalari uchun 12 12 IIV JIED tergov hibsxonalari va jazoni ijro etish koloniyalari uchun 10 10 13. Qashqadaryo viloyati boʻyicha jami: 91 33 38 20 Konvoy boʻlinmalari uchun 33 33 Vaqtincha saqlash hibsxonalari uchun 18 18 IIV JIED tergov hibsxonalari va jazoni ijro etish koloniyalari uchun 40 20 20 14. Surxondaryo viloyati boʻyicha jami: 54 23 31 Konvoy boʻlinmalari uchun 23 23 Vaqtincha saqlash hibsxonalari uchun 21 21 IIV JIED tergov hibsxonalari va jazoni ijro etish koloniyalari uchun 10 10 15. Xorazm viloyati boʻyicha jami: 47 31 16 Konvoy boʻlinmalari uchun 31 31 Vaqtincha saqlash hibsxonalari uchun 6 6 IIV JIED tergov hibsxonalari va jazoni ijro etish koloniyalari uchun 10 10 16. IIV Transportda XTBB Konvoy boʻlinmasi uchun: 4 4 17. Ichki ishlar vazirligi Markaziy vaqtincha saqlash hibsxonasi uchun: 5 5 Hammasi boʻlib respublika boʻyicha: 1 733 657 642 434 Izoh. Elektron braslet jamlanmasini xarid qilish uchun sarf etiladigan xarajatlar belgilangan tartibda oʻtkaziladigan tender natijalari boʻyicha aniqlanadi. (Qonunchilik maʼlumotlari milliy bazasi, 14.07.2022-y., 09/22/383/0628-son)